**Папуа Нова Гвинеја**

**Папуа Нова Гвинеја** је острвска држава која припада Меланезији, острвском архипелагу Великог Тихог океана. Обухвата источни део острва Нова Гвинеја који дели са Индонезијом којој припада западни део овог острва, познат под именом Западни Иријан или Иријан Џаја. Папуа Нова Гвинеја је независност стекла од Аустралије 1975. године, а чланица је Комонвелта. Осим Нове Гвинеје Папуи припадају и бројна мања суседна острва. Ова држава обухвата површину од 452.900 км2 и има 8,6 милиона становника. Главни и највећи град је Порт Морсби.

Папуа Нова Гвинеја представља једну од најмање истражених држава, и културолошки и географски. На њеној територији постоји велики број неоткривених биљних и животињских врста. Само становништво живи у традиционалним домородачким друштвима где се баве примитивном пољопривредом и сакупљачким начином живота. Овде се говори 850 различитих језика, само 18% становништва живи у градовима па је Папуа једна од најмање урбанизованих земаља света.

Рељеф је углавном планински, људи махом живе на висоравнима, клима је екваторијална а бујну вегетацију чине густе екваторијалне кишне шуме – џунгле. Заштићена подручја чине 97% територије земље. Најдужа и најживописнија река Нове Гвинеје је Сепик, а најпознатије језеро је Кутубу.

Папуа је слабо туристички валоризована па је посећују углавном прави заљубљеници у дивљу природу и научници који проналазе велики број ендемских врста, заступљених само на овом месту у читавом свету.

У Порт Морсбију треба посетити Народни музеј и уметничку галерију. Експонати у музеју су поређани по темама – постоје секције о музичким инструментима људи, њихове маске и костими, чамци (кануи), тотемски стубови из Сепика и „агибе“- носачи лобања. Туристи обилазе и зграду Парламента, изграђену и уређену у традиционалном стилу. У близини је и Национални парк Варирата, са бујном вегетацијом и мноштвом животиња, међу којима су најпознатије рајске птице. Обилази се и станиште кишних шума у оквирима Технолошког универзитета, са бројним ендемском флором и фауном. За посматраче птица је најзначајнији басен Тари, кога је и Дејвид Атенбороу, најпознатији живи природњак на свету, означио као место које посматрачи птица не смеју прескочити.

Извори:

<https://sr.m.wikipedia.org/sr-ec/%D0%9F%D0%B0%D0%BF%D1%83%D0%B0_%D0%9D%D0%BE%D0%B2%D0%B0_%D0%93%D0%B2%D0%B8%D0%BD%D0%B5%D1%98%D0%B0>

<https://srp.vivit-tours.com/10-places-visit-papua-new-guinea-939759>

<https://kudamoskvazovet.ru/bs/putevoditel-po-papua---novoi-gvinee-papua---novaya-gvineya-osobennosti/>

<https://aquamarine-moscow.ru/bs/tourism/papua-novaya-gvineya-turizm-v-papua-novaya-gvineya.html>

<https://www.youtube.com/watch?v=N3_VpV12i4U>

<https://www.youtube.com/watch?v=PQfgvloksY8>

<http://geografijagimnazijakgsasa.blogspot.com/2017/07/blog-post_8.html>